Bulat Okudžava

Bulat Okudžava [bul'at okudž'ava] (Булат Шалвович Окуджава; 9. mai 1924 Moskva – 12. juuni 1997 Pariis) oli gruusia-armeenia päritolu vene keeles esinev luuletaja, helilooja, lauluesitaja ning kirjanik.

Tema isa oli Gruusiast pärit nõukogude parteitegelane Šalva Okudžava, keda suure terrori ajal ebaseaduslikult represseeriti. Ema Ašhen Nalbanjan oli armeenlane. Onu Vladimir Okudžava oli anarhistlik terrorist, kes pärast ebaõnnestunud atentaati Kutaisi kubernerile põgenes Šveitsi ja naasis sealt Venemaale 1917. aastal samas vagunis koos Lenini, Zinovjevi ja teiste tähtsate bolševikega.

Okudžava oli kaks korda abielus. Tema esimene abikaasa Galina Smoljaninova (1926–1965) suri südamepuudulikkuse tagajärjel. Neil olid poeg Igor Okudžava (1954–1997) ja tütar, kes suri väikelapsena. Teise abikaasa, Olga Artsimovitšiga on neil 1964. aastal sündinud poeg Bulat (ehk Anton), kellest sai samuti muusik.

Okudžava kirjutas 1993. aastal alla 42 kirjale.

Ta mõistis ka hukka sõja Tšetšeenias. Jaanuaris 1996 kuulus ta kultuuritegelaste hulka, kes saatsid Venemaa juhtkonnale palve lõpetada sõda ja lahendada konflikt läbirääkimistega.

Tunnustus
1984 Rahvaste sõpruse orden
Esteetika ja Vabade Kunstide Sõltumatu Akadeemia (Moskva) liige
1994 Vene Booker

 Teosed eesti keeles 
 "Vaene Avrossimov" (Бедный Авросимов; romaan). Vene keelest tõlkinud Otto Samma. Eesti Raamat, Tallinn 1971, 296 lk
 "Diletantide teekond" (Путешествие дилетантов; ajalooline romaan). Tõlkinud Otto Samma. Eesti Raamat, Tallinn 1979, 304 lk
 "Diletantide teekond. 2: eruporutšik Amiran Amilahvari ülestähendused" (raamat sisaldab ka: Pavel Štšegolev, "Armastus raveliinis"). Tõlkinud Lembe Hiedel. Eesti Raamat, Tallinn 1981, 262 lk

 Välislingid 
 Vaapo Vaher, Kitarriga kiilaspea – Sirp 20. jaanuar 2006, nr 3, lk 17

Kategooria:Nõukogude Liidu lauljad
Kategooria:Luuletajad
Kategooria:Heliloojad
Kategooria:Rahvaste Sõpruse ordeni kavalerid
Kategooria:NSV Liidu riikliku preemia laureaadid
Kategooria:Vagankovo kalmistule maetud
Kategooria:Sündinud 1924
Kategooria:Surnud 1997